เซ็นทรัล เซ็นทรัล

เซ็นทรัล เซ็นทรัล (, เขียนในรูปแบบ: CenTRal cENtrAL) เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินจำนวน 7 ไร่ 31 ตารางวา ในหมุดเอ (Block A) บริเวณด้านตะวันตกเฉียงเหนือของสยามสแควร์ ของสำนักงานจัดการทรัพย์สิน จุฬาลงกรณ์มหาวิทยาลัย ฝั่งตะวันตกของย่านสยาม และหัวมุมด้านตะวันออกเฉียงใต้ของแยกปทุมวัน จุดตัดระหว่างถนนพญาไทและถนนพระรามที่ 1 ในพื้นที่แขวงปทุมวัน เขตปทุมวัน พัฒนาโดย บริษัท เซ็นทรัลพัฒนา จำกัด (มหาชน) ภายใต้สัญญาเช่าพื้นที่ระยะเวลา 30 ปี และบริหารโดย บริษัท เซ็นทรัล เซ็นทรัล จำกัด กิจการร่วมทุนระหว่างเซ็นทรัลพัฒนา และ บริษัท เอสเอฟ2059 จำกัด โครงการประกอบด้วย ศูนย์การค้า โรงแรม และอาคารสำนักงาน บนอาคารประสมอาคารเดียว ความสูง 42 ชั้น เป็นโครงการลำดับสุดท้ายของกลุ่มเซ็นทรัลในย่านธุรกิจกลางของกรุงเทพมหานคร เชื่อมโยงไปสู่ศูนย์การค้าอื่น ๆ ในกลุ่มที่ตั้งอยู่บนย่านใกล้เคียง เช่น เซ็นทรัลเวิลด์ เซ็นทรัล ชิดลม และเซ็นทรัล เอ็มบาสซี โดยเซ็นทรัล เซ็นทรัล จะทยอยเปิดให้บริการทีละส่วน คาดว่าจะเริ่มจากศูนย์การค้าเป็นส่วนแรกในเดือนมีนาคม พ.ศ. 2570 ตามด้วยอาคารสำนักงานในปลายปีเดียวกัน และโรงแรมเป็นลำดับสุดท้ายในปี พ.ศ. 2571

 ประวัติ 
ที่ดินที่ตั้งของโครงการเซ็นทรัล เซ็นทรัล นี้ คือหมุดเอ (Block A) เขตพาณิชย์สยามสแควร์ ในอดีตเคยเป็นที่ตั้งของโรงภาพยนตร์สกาลา โรงภาพยนตร์เครือเอเพ็กซ์แห่งสุดท้ายที่เปิดดำเนินการ โดยปิดกิจการเมื่อวันที่ 5 กรกฎาคม พ.ศ. 2563 จากผลกระทบเนื่องด้วยการระบาดทั่วของโควิด-19 ในประเทศไทย เมื่อวันที่ 9 พฤศจิกายน ปีเดียวกัน สำนักงานจัดการทรัพย์สิน จุฬาลงกรณ์มหาวิทยาลัย จึงประกาศเชิญชวนผู้สนใจให้เข้ามายื่นข้อเสนอพัฒนาโครงการบนพื้นที่ดังกล่าว จนกระทั่งวันที่ 9 กรกฎาคม พ.ศ. 2564 สำนักงานฯ ได้ประกาศว่า บริษัท เซ็นทรัลพัฒนา จำกัด (มหาชน) เป็นผู้ที่ได้รับสิทธิ์ให้เช่าพื้นที่พัฒนาโครงการ โดยจำกัดระยะเวลาเช่าไว้ที่ 30 ปี

เดิมนั้น เซ็นทรัลพัฒนาวางแผนจะปรับปรุงอาคารโรงภาพยนตร์สกาลาให้เป็นศูนย์การค้าขนาดเล็กคล้ายกับศูนย์การค้าชุมชน เพื่อรักษาโครงสร้างเดิมของโรงภาพยนตร์สกาลาไว้ให้มากที่สุด แต่ภายหลังจากสำนักงานฯ ส่งมอบพื้นที่แล้ว เซ็นทรัลพัฒนาได้ออกแบบแผนแม่บทใหม่เป็นโครงการพัฒนาพื้นที่เชิงพาณิชยกรรมแบบผสมบนอาคารประสมอาคารเดียว ซึ่งจะทำให้เกิดข้อจำกัดในการพัฒนาอาคารสูงหากยังมีอาคารโรงภาพยนตร์เดิมตั้งอยู่ จึงเข้ารื้อถอนโรงภาพยนตร์สกาลาและสิ่งปลูกสร้างบนพื้นที่หมุดเอออกทั้งหมดตั้งแต่เดือนพฤศจิกายน พ.ศ. 2564

หลังจากนั้นในปี พ.ศ. 2565 เซ็นทรัลพัฒนาได้เปิดแผนแม่บทของโครงการพัฒนาพื้นที่หมุดเอในเขตพาณิชย์สยามสแควร์ จากนั้นได้ยื่นรายงานเพื่อรับการประเมินผลกระทบสิ่งแวดล้อม (EIA) และผ่านการประเมินเมื่อปี พ.ศ. 2567 จึงเริ่มก่อสร้างตั้งแต่เดือนกรกฎาคมปีเดียวกัน จากนั้นเมื่อปี พ.ศ. 2569 ได้เปิดเผยชื่อของโครงการอย่างเป็นทางการว่า เซ็นทรัล เซ็นทรัล (CenTRal cENtrAL)

 การจัดสรรพื้นที่ 
โครงการเซ็นทรัล เซ็นทรัล พัฒนาเป็นรูปแบบโครงการพัฒนาพื้นที่เชิงพาณิชยกรรมผสม มีองค์ประกอบหลายส่วนภายใต้ฐานอาคารฐานเดียว ความสูง 42 ชั้น ชั้นลอย 2 ชั้น และชั้นใต้ดิน 5 ชั้น พื้นที่ใช้สอยรวม 134,200 ตารางเมตร ประกอบด้วย

 ศูนย์การค้า ตั้งอยู่บนชั้น 1–7 มีพื้นที่หลักเป็น ซูเปอร์มาร์เก็ต ท็อปส์ ฟู้ด ฮอลล์ ร้านค้าแฟชั่น ร้านอาหาร โถงกิจกรรมสันทนาการ และพื้นที่ทำงานร่วมกัน (Co-working Space)
 สำนักงาน ตั้งอยู่บนชั้น 10–20 พื้นที่รวม 36,000 ตารางเมตร
 โรงแรม ตั้งอยู่บนชั้น 21–41 จำนวน 369 ห้อง
 ที่จอดรถ อยู่ในชั้นใต้ดิน 5 ชั้น รองรับรถยนต์จำนวน 875 คัน

รวมถึงเชื่อมต่อกับสถานีสนามกีฬาแห่งชาติ ของรถไฟฟ้าบีทีเอส สายสีลม ผ่านทางเชื่อมลอยฟ้าวันสยามบนแยกปทุมวัน โดยโถงทางเข้าจากทางเชื่อมวันสยามนี้จะออกแบบให้ระลึกถึงโรงภาพยนตร์สกาลาเดิม

 อ้างอิง 

 แหล่งข้อมูลอื่น 

หมวดหมู่:สิ่งก่อสร้างที่อยู่ระหว่างการก่อสร้างในประเทศไทย
หมวดหมู่:ศูนย์การค้าในเขตปทุมวัน
หมวดหมู่:ตึกระฟ้าในเขตปทุมวัน
หมวดหมู่:โรงแรมในเขตปทุมวัน
เซ็นทรัล
หมวดหมู่:สยามสแควร์